“Не з бяды, не з прымусу, не крадком, не тайком, беларус беларусу мусіць быць сваяком!” – напісаў экспромтам паэт М.Скобла на мінулагодняй сустрэчы. І сапраўды “не з прымусу”, а па закліку сэрца, з павагі да Казіміра Сваяка, да Камаяў, пераадолелі пэўную адлегласць: Максім Іўкін з Масквы, Віктар Сямашка з Беластоку і Уладзімір Такарчук з Мінску, удзельнікі гурта “Балцкі Субстрат”. Іх сустрэлі гарачымі апладысментамі – гэта быў знак удзячнасці за іх талент, адданасць справе Сваяка і любоў да Радзімы. Кіраўнік гурта Максім Іўкін, чалавек шматграннага таленту, праграму канцэрта склаў так, каб успомніць не толькі Скарыну, Сваяка, ксяндза Папялушку, але і іншых выбітных асоб, большасць з якіх або нарадзілася ў лютым, або мае ў гэтым годзе нейкі юбілей – Алеся Гаруна, Максіма Гарэцкага, Юлія Таўбіна.